Source: https://eur-lex.europa.eu/legal-content/MT/TXT/HTML/?uri=OJ:JOL_2012_350_R_0069_01&from=LV
Timestamp: 2019-11-21 13:04:52+00:00
Document Index: 2186285

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

L_2012350MT.01006901.xml
dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima II — Kunsill
wara li kkunsidra l-baġit ġenerali tal-Unjoni Ewropea għas-sena finanzjarja 2010 (1),
wara li kkunsidra l-kontijiet annwali finali tal-Unjoni Ewropea għas-sena finanzjarja 2010 (COM(2011) 473 — C7-0258/2011) (2),
wara li kkunsidra r-rapport annwali tal-Kunsill għall-awtorità ta’ kwittanza dwar il-verifiki interni mwettqa fis-sena 2010,
wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2010, flimkien mat-tweġibiet tal-istituzzjonijiet (3),
wara li kkunsidra d-dikjarazzjoni ta’ assigurazzjoni (4) dwar l-affidabilità tal-kontijiet, kif ukoll il-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri għas-sena finanzjarja 2010 skont l-Artikolu 287 tat-Trattat dwar il-Funzjonament tal-Unjoni Ewropea,
wara li kkunsidra d-deċiżjoni tiegħu tad-data 10 ta’ Mejju 2012 (5) li tipposponi d-deċiżjoni ta’ kwittanza għas-sena finanzjarja 2010, kif ukoll ir-riżoluzzjoni ta’ ma’ dik id-deċiżjoni,
wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (6), u b’mod partikulari l-Artikoli 50, 86, 145, 146 u 147 tiegħu,
wara li kkunsidra d-Deċiżjoni Nru 31/2008 tas-Segretarju Ġenerali tal-Kunsill/Rappreżentant Għoli għall-Politika Barranija u ta’ Sigurtà Komuni dwar ir-rimborż tal-ispejjeż tal-ivvjaġġar tad-delegati tal-Membri tal-Kunsill (7),
wara li kkunsidra l-Ftehim Interistituzzjonali bejn il-Parlament Ewropew, il-Kunsill u l-Kummissjoni tas-17 ta’ Mejju 2006 dwar id-dixxiplina baġitarja u l-ġestjoni finanzjarja tajba (8),
wara li kkunsidra t-tieni rapport tal-Kumitat għall-Kontroll tal-Baġits (A7-0301/2012),
Jiċħad il-kwittanza lis-Segretarju Ġenerali tal-Kunsill dwar l-implimentazzjoni tal-baġit tal-Kunsill għas-sena finanzjarja 2010;
Jagħti istruzzjonijiet lill-President tiegħu biex jgħaddi din id-deciżjoni u r-riżoluzzjoni li hi parti integrali minnha lill-Kunsill, lill-Kummissjoni, lill-Qorti tal-Ġustizzja, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Data, u biex jiżgura li tiġi ppubblikata fil-Ġurnal Uffiċjali tal-Unjoni Ewropea (serje L).
(1) ĠU L 64, 12.3.2010.
(2) ĠU C 332, 14.11.2011, p. 1.
(4) ĠU C 332, 14.11.2011, p. 134.
(5) ĠU L 286, 17.10.2012, p. 22.
(7) Deċiżjoni li toħroġ mir-Regoli ta’ Proċedura tal-Kunsill tat-22 ta’ Lulju 2002 (ĠU L 230, 28.8.2002, p. 7).
li tinkludi kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni ewropea għas-sena finanzjarja 2010, taqsima II — Kunsill
wara li kkunsidra l-kontijiet annwali finali tal-Unjoni Ewropea għas-sena finanzjarja 2010 (COM(2011)473 — C7-0258/2011) (2),
billi “ċ-ċittadini għandhom id-dritt li jkunu jafu kif it-taxxi tagħhom qed jintefqu u kif qed tiġi mmaniġġjata s-setgħa fdata f’idejn il-korpi politiċi” (9),
billi l-Kunsill, bħala istituzzjoni tal-Unjoni, għandu jkun soġġett għall-obbligu demokratiku ta’ rendikont lejn ċ-ċittadini tal-Unjoni fejn tidħol l-implimentazzjoni tal-fondi tal-Unjoni,
billi l-Parlament huwa l-uniku korp elett direttament fost l-istituzzjonijiet Ewropej, u għandu r-responsabbiltà li jagħti kwittanza fir-rigward tal-implimentazzjoni tal-baġit ġenerali tal-Unjoni,
Jenfasizza r-rwol mogħti mit-TFUE lill-Parlament Ewropew fir-rigward tal-kwittanza baġitarja;
Ifakkar li, skont l-Artikolu 335 tat-TFUE, “l-Unjoni għandha tkun rappreżentata minn kull waħda mill-istituzzjonijiet, bis-saħħa tal-awtonomija amministrattiva tagħhom, fi kwistjonijiet li għandhom x’jaqsmu mal-operat rispettiv tagħhom”, u dan ifisser li, meta jitqies l-Artikolu 50 tar-Regolament Finanzjarju, l-istituzzjonijiet huma responsabbli b’mod individwali għall-implimentazzjoni tal-baġits tagħhom;
Ifakkar li, skont ir-Regola 77 tar-Regoli ta’ Proċedura tiegħu “Id-dispożizzjonijiet li jirregolaw il-proċedura ta’ għoti ta’ kwittanza lill-Kummissjoni dwar l-implimentazzjoni tal-baġit għandhom japplikaw bl-istess mod għall-proċedura ta’ għoti ta’ kwittanza: […]
lill-persuni responsabbli mill-implimentazzjoni tal-baġits ta’ istituzzjoniijiet u organi oħra tal-Unjoni Ewropea bħal ma huma l-Kunsill (f’dak li għandu x’jaqsam mal-attivitajiet tiegħu bħala eżekuttiv), il-Qorti tal-Ġustizzja tal-Unjoni Ewropea, il-Qorti tal-Awdituri, il-Kumitat Ekonomiku u Soċjali Ewropew u l-Kumitat tar-Reġjuni”;
Opinjoni tal-Qorti tal-Awdituri dwar il-Kunsill fid-dikjarazzjoni ta’ assigurazzjoni 2010
Jenfasizza li fir-rapport annwali tagħha għall-2010, il-Qorti tal-Awdituri kkritikat il-finanzjament tal-proġett tal-bini “Residence Palace” minħabba xi pagamenti bil-quddiem li jkunu saru (paragrafu 7.19); jinnota li l-Qorti tal-Awdituri sabet li matul il-perjodu 2008-10, is-somma totali tal-pagamenti bil-quddiem imħallsa mill-Kunsill laħqet is-somma ta’ EUR 235 000 000; jinnota li t-total tħallas minn linji baġitarji mhux użati biżżejjed; jinnota li “nuqqas ta’ utilizzazzjoni” huwa t-terminu politikament korrett għal allokazzjoni tal-baġit żejda; jenfasizza li fl-2010, il-Kunsill żied il-linja baġitarja “Akkwist ta’ proprjetà immobbli” b’EUR 40 000 000;
Jinnota l-ispjegazzjoni tal-Kunsill dwar il-fatt li l-approprjazzjonijiet saru disponibbli permezz ta’ trasferimenti baġitarji awtorizzati mill-awtorità tal-baġit skont il-proċeduri previsti fl-Artikoli 22 u 24 tal-Regolament Finanzjarju;
Jaqbel mal-Qorti tal-Awdituri li din il-proċedura tagħmel ħsara lill-prinċipju baġitarju tal-preċiżjoni, minkejja l-iffrankar miksub fil-ħlas tal-kera;
Jinnota t-tweġiba tal-Kunsill li l-ammonti għal-linji baġitarji għall-ispejjeż tal-interpretazzjoni u tal-ivvjaġġar tad-delegazzjonijiet għandhom ikunu aktar konformi mal-konsum reali u jitlob li jsir ippjanar baġitarju aħjar sabiex jiġu evitati l-prattiki attwali fil-futur;
Ifakkar lill-Qorti tal-Awdituri fit-talba tal-Parlament biex twettaq valutazzjoni fil-fond tas-sistemi superviżorji u ta’ kontroll fil-Kunsill, simili għall-valutazzjonijiet li wettqet fil-Qorti tal-Ġustizzja, l-Ombudsman Ewropew u l-Kontrollur Ewropew għall-Protezzjoni tad-Data waqt it-tħejjija tar-Rapport Annwali tal-Qorti tal-Awdituri għas-sena finanzjarja 2010;
Itenni li sorveljanza effiċjenti fuq il-proċess ta’ implimentazzjoni baġitarja hi kwistjoni ta’ responsabilità kbira u t-twettiq tagħha jiddependi kompletament fuq koperazzjoni interistituzzjonali bla xkiel bejn il-Kunsill u l-Parlament;
Jiddeplora d-diffikultajiet permanenti li kien hemm mal-Kunsill fil-proċeduri ta’ kwittanza għas-snin finanzjarji 2007, 2008 u 2009, rigward parteċipazzjoni fi djalogu miftuħ u formali mal-Kumitat għall-Kontroll tal-Baġit kif ukoll li jwieġeb il-mistoqsijiet tal-Kumitat; ifakkar li l-Parlament irrifjuta li jagħti l-kwittanza lis-Segretarju Ġenerali tal-Kunsill għall-implimentazzjoni tal-baġit tal-Kunsill għas-sena finanzjarja 2009 għar-raġunijiet li ngħataw fir-riżoluzzjonijiet tiegħu tal-10 ta’ Mejju 2011 (10) u tal-25 ta’ Ottubru 2011 (11);
Jirrikonoxxi li rċieva għadd ta’ dokumenti għall-proċedura ta’ kwittanza 2010 (id-dikjarazzjonijiet finanzjarji finali tal-2010 li jinkludu l-kontijiet, rapport dwar l-attività finanzjarja u sommarju tal-awditjar intern għall-2010); għadu qed jistenna d-dokumenti kollha meħtieġa għal kwittanza (b’mod partikulari dawk relattivi għall-awditjar intern sħiħ tal-2010);
Ifakkar li l-President tal-Kumitat għall-Kontroll tal-Baġit bagħat, fil-31 ta’ Jannar 2012, ittra (12) lill-presidenza fil-kariga tal-Kunsill li fiha talab lill-Kunsill jirrispondi għall-mistoqsijiet annessi mal-ittra msemmija fil-qafas tal-kwittanza;
Ifakkar li, fir-riżoluzzjoni tiegħu li fiha l-osservazzjonijiet li huma parti integrali tad-deċiżjoni msemmija hawn fuq tal-10 ta’ Mejju 2012 rigward il-kwittanza fuq l-eżekuzzjoni tal-baġit ġenerali tal-Unjoni Ewropea għall-eżerċizzju 2010, Taqsima II — Kunsill, il-Parlament għamel 26 mistoqsija supplementari marbuta mal-proċedura ta’ kwittanza;
Jiddispjaċih li l-Kunsill jirrifjuta li jwieġeb dawn il-mistoqsijiet;
Jiddispjaċih ukoll li l-Kunsill ma aċċettax l-istedina tal-Parlament għal-laqgħa li tulha l-Kumitat għall-Kontroll tal-Baġit iddibatta l-kwittanza 2010 tal-Kunsill;
Jiddeplora l-fatt li l-attitudni tal-Kunsill tostakola l-kontroll demokratiku, kif ukoll it-trasparenza u r-responsabilità, fir-rigward taċ-ċittadini tal-Unjoni li jħallsu t-taxxi;
Jilqa’ b’sodisfazzjon, madankollu, l-ilqugħ min-naħa tal-presidenza fil-kariga tal-Kunsill tal-istedina tal-Parlament għad-dibattiti dwar ir-rapporti ta’ kwittanza 2010, fil-lenarja, fl-10 ta’ Mejju 2012; jikkondividi l-fehma tiegħu li jkun tajjeb li l-Parlament u l-Kunsill jilħqu ftehin dwar il-mod kif għandha titħejja l-kwittanza, fl-iqsar żmien possibbli;
Jixtieq jirringrazzja l-Presidenza Daniża għall-kontribut pożittiv tagħha tul il-proċedura ta’ kwittanza 2010 kollha; jiddispjaċih madankollu li l-Presidenza Daniża ma kinitx kapaċi żżomm ir-riżultati miksuba mill-presidenzi ta’ Spanja u tal-Isvezja;
L-għoti tal-kwittanza: dritt tal-Parlament
Jenfasizza d-dritt tal-Parlament li jagħti kwittanza skont l-Artikoli 316, 317 u 319 tat-Trattat dwar il-Funzjonament tal-Unjoni Ewropea, li għandhom jiġu interpretati fid-dawl tal-kuntest u l-fini tagħhom, li jikkonsistu fit-tressiq tal-implimentazzjoni tal-baġit kollu tal-Unjoni mingħajr eċċezzjonijiet għall-kontroll u l-iskrutinju parlamentari, u li jagħti kwittanza b’mod awtonomu mhux biss fir-rigward tat-taqsima tal-baġit implimentata mill-Kummissjoni, iżda wkoll fir-rigward tat-taqsimiet tal-baġit implimentati mill-istituzzjonijiet l-oħra, kif imsemmi fl-Artikolu 1 tar-Regolament Finanzjarju;
Jinnota li l-Kummissjoni, fir-risposta tagħha tal-25 ta’ Novembru 2011 għall-ittra tal-President tal-Kumitat għall-Kontroll tal-Baġit, iddikjarat bħala xieraq li l-Parlament ikompli bl-għoti, bil-posponiment jew bir-rifjut tal-kwittanza lill-istituzzjonijiet l-oħra bħalma kien qiegħed isir sa issa, u dan jagħmilha iktar diffiċli li wieħed jifhem il-pożizzjoni ta’ eċċezzjoni tal-Kunsill;
Huwa tal-fehma li fi kwalunkwe każ, huwa meħtieġ li ssir valutazzjoni tal-ġestjoni tal-Kunsill bħala istituzzjoni tal-Unjoni matul is-sena konċernata, u b’hekk jiġu rrispettati l-prerogattivi tal-Parlament, inkluża l-assigurazzjoni ta’ responsabilità demokratika fir-rigward taċ-ċittadini tal-Unjoni;
Ifakkar li n-nefqa tal-Kunsill għandha tiġi skrutinizzata bl-istess mod bħal dik tal-istituzzjonijiet l-oħra, u li hu tal-fehma li l-elementi fundamentali ta’ tali skrutinju, b’mod partikolari, għandhom ikunu:
laqgħa formali fuq il-bażi ta’ kwestjonarju bil-miktub, bejn ir-rappreżentanti tal-Kunsill u dawk tal-kumitat tal-Parlament responsabbli għall-proċedura ta’ kwittanza, sabiex tingħata tweġiba għall-mistoqsijiet tal-membri tal-kumitat.
kif indikat fir-riżoluzzjoni tiegħu tas-16 ta’ Ġunju 2010 (13) dwar il-proċedura ta’ kwittanza tal-Kunsill 2008, li l-kwittanza għandha tkun ibbażata fuq id-dokumenti bil-miktub li ġejjin imressqa mill-istituzzjonijiet kollha:
il-kontijiet tas-sena finanzjarja preċedenti relatati mal-implimentazzjoni tal-baġit tagħhom,
dikjarazzjoni finanzjarja tal-assi u r-responsabilitajiet legali tagħhom,
ir-Rapport dwar l-Attività Annwali rigward il-ġestjoni baġitarja u finanzjarja tagħhom,
ir-rapport annwali tal-awditur intern tagħhom,
il-pubblikazzjoni tad-deċiżjonijiet baġitarji interni tal-Kunsill;
Jiddispjaċih li, fil-mument tan-negozjati dwar regolament finanzjarju rivedut, l-ebda ftehim ma ntlaħaq dwar il-mod kif il-proċedura ta’ kwittanza tista’ tittejjeb;
Jilqa’ l-organizzazzjoni fi ħdan il-Kumitat għall-Kontroll tal-Baġit ta’ seminar dwar ir-rwoli differenti tal-Parlament u lill-Kunsill fil-proċedura ta’ kwittanza, li tista’ tieħu inkunsiderazzjoni, fost oħrajn, l-elementi li ġejjin:
li l-Artikolu 13(2) tat-Trattat dwar l-Unjoni Ewropea jistieden lill-istituzzjonijiet jeżerċitaw kooperazzjoni sinċiera reċiproka, u
l-Artikolu 319 tat-TFUE li jiddefinixxi r-rwol tal-Parlament Ewropew u tal-Kunsill fil-proċedura ta’ kwittanza,
li r-rwol tal-Parlament Ewropew huwa li jiddeċiedi dwar il-kwittanza lill-istituzzjonijiet u l-entitajiet kollha tal-Unjoni,
l-awtonomija amministrattiva ta’ kull waħda mill-istituzzjonijiet tal-Unjoni fi kwistjonijiet tal-operat rispettiv tagħhom,
l-Artikoli marbuta mal-kwittanza fir-Regolament Finanzjarju (l-Artikoli 145-147),
il-prinċipju demokratiku fundamentali tat-trasparenza u r-responsabbiltà,
l-għan li jittejbu aktar l-effikaċja, l-effiċjenza u l-ekonomija fl-implimentazzjoni tal-baġit,
sabiex il-Parlament u l-Kunsill ikunu jistgħu jaqdu r-rwoli rispettivi tagħhom, it-TFUE u r-Regolament Finanzjarju jistipulaw li ċertu numru ta’ dokumenti għandhom jitqiegħdu għad-dispożizzjoni tal-awtorità tal-kwittanza:
ir-rapport annwali tal-Qorti tal-Awdituri flimkien mat-tweġibiet tal-istituzzjonijiet taħt verifika għall-osservazzjonijiet tal-Qorti tal-Awdituri, inkluża d-dikjarazzjoni ta’ assigurazzjoni, u kwalunkwe rapport speċjali ieħor tal-Qorti tal-Awdituri,
Rapport Annwali tal-Attività ibbażat fuq ir-riżultati miksuba, b’mod partikolari b’rabta mal-indikazzjonijiet mogħtija mill-Parlament u mill-Kunsill skont l-Artikolu 319 tat-TFUE,
il-kontijiet tas-sena finanzjarja preċedenti b’rabta mal-implimentazzjoni tal-baġit,
dikjarazzjoni finanzjarja tal-assi u l-obbligazzjonijiet,
rapport dwar il-ġestjoni baġitarja u finanzjarja,
rapport li jiġbor fil-qosor l-għadd u t-tip ta’ awditi interni li twettqu, ir-rakkomandazzjonijiet li saru u l-azzjoni li ttieħdet dwar dawk ir-rakkomandazzjonijiet,
il-Kunsill għandu jressaq lill-Parlament Ewropew, bħala l-awtorità tal-kwittanza li tieħu d-deċiżjonijiet, kull informazzjoni rigward il-kwittanza li l-Parlament jitlob,
il-Kunsill għandu jwieġeb bil-miktub għall-mistoqsijiet tal-Parlament rigward il-kwittanza,
l-istituzzjonijiet u l-entitajiet kollha tal-Unjoni għandhom jiġu ttrattati bl-istess mod meta l-Kunsill iħejji r-rakkomandazzjoni tiegħu dwar il-kwittanza,
qabel tmiem Jannar 2013 għandha ssir laqgħa dwar kwistjonijiet marbuta mal-kwittanza, fir-rigward tal-punti msemmija hawn fuq, bejn il-Parlament u l-Kunsill,
il-Presidenza tal-Kunsill għandha tattendi attivament għall-preżentazzjoni tar-rapport annwali tal-Qorti tal-Awdituri u d-dibattitu fil-plenarja tal-Parlament dwar il-kwittanza.
(9) L-Inizjattiva Ewropea Favur it-Trasparenza.
(12) Ittra Nru 301653 tal-31 ta’ Jannar 2012.
(13) ĠU L 252, 25.9.2010, p. 24.